Fire kilometer skulle de evakuerede drenge tilbagelægge, før de ankom i sikkerhed uden for Tham Luang-grotten.

En dansker har haft en nøglerolle i søndagens stort anlagte redningsaktion af 12 thailandske fodbolddrenge og deres træner, som i to uger har siddet indespærret i Tham Luang-klippegrotten i det nordlige Thailand.

Dykkerinstruktøren Ivan Karadzic deltog i aktionen, som indtil videre har reddet fire af drengene ud i god behold.

- Drengene er selvfølgelig meget mærkede af det, de har været udsat for. Men situationen taget i betragtning var de bemærkelsesværdigt rolige. De gik ikke i panik på den måde, vi havde frygtet, fortæller han fra Thailand til TV 2.

Hele søndagen var Ivan Karadzic selv med inde i grotten under den omfattende redningsaktion.

Flere steder i grotten stod hold klar med nye luftflasker, ligesom drengene også blev tjekket, om de kunne klare at fortsætte evakueringen ved flere af disse kontrolposter.

Hver af de fire drenge blev ledt ud af grotten af to dykkere. De var forbundet med en line til den forreste dykker, som også bar drengenes luftflaske. Sammen skulle de fire drenge svømme, dykke og gå den omkring fire kilometer lange tur ud af grotten.

- Jeg var med på base fem og seks. Jeg hjalp med at transportere drengene fra den ene base til den anden, og det involverede ikke så mange dyk, men primært at gå i lavt vand, siger Ivan Karadzic, som understreger, at redningsaktionen søndag var godt hjulpet på vej af, at vandstanden de seneste dage er faldet markant, fordi en lang række pumper har fået vand ud af grotten.

Ivan Karadzic er i flere danske medier citeret for, at drengene skulle have været bedøvet under evakueringen, men det afviser han over for TV 2, at de skulle have været. Der er, siger han til TV 2, tale om en misforståelse.

Aktion indstillet i mindst 10 timer

Klokken 17 søndag dansk tid meddelte den lokale guvernør i Chiang Rai-provinsen, Narongsak Asotthanakorn, at aktionen er indstillet i mindst 10 timer, da redningsholdene har opbrugt alt den luft, som var transporteret ind i hulen.

Ifølge Ivan Karadzic skal man dog ikke tolke opholdet i aktionen som en decideret pause.

- Jeg vil tro, der stadig er folk i gang med at forberede næste del af redningen, måske er de ved at få nye flasker derind, men jeg ved ikke præcist, hvad der sker lige nu.

- Jeg har fået at vide, at jeg skal møde til briefing i morgen klokken 8 (klokken 3 natten til mandag dansk tid, red.), hvor vi får at vide, hvad der så skal ske, siger Ivan Karadzic til TV 2.

En anden dansk dykkerinstruktør, Thomas Ryge, har tidligere forklaret TV 2, at redningsaktionen er "ekstremt kompleks", og at det er som "at dykke i café latte" inde i det mudrede grottesystem.

Drenge udsat for "umenneskelig situation"

Derfor har søndagens evakuering også været "en umenneskelig situation" for de fire drenge, mener krisepsykolog Michael Bruun fra Psykologgruppen. For at sikre den bedst mulige rejse ud af grotten, tror psykologen, at drengene i høj grad har fået lov til at styre processen.

- Hvis drengen går i panik, holder man pause. Har de brug for et hvil, holder man pause. Man lader dem styre processen, og samtidig opmuntrer man dem til at tage endnu et huk fremad ved for eksempel at fortælle dem, at de bare skal få meter længere, før de kan tage masken af, siger Michael Bruun til TV 2.

Otte drenge og deres træner sidder stadig tilbage i grotten, og skal nu vente i hvert fald til klokken 8 mandag morgen lokal tid, før myndighederne genoptager aktionen.